Ma steeds vol hoop al is dogter breindood ná mangeloperasieJahi McMath ŉ 13-jarige dogter van Oakland in Amerika is Dinsdag breindood verklaar weens komplikasies ná ŉ mangeloperasie. Regter Evelio Grillo van Alameda County het egter beslis dat Jahi McMath tot Maandag op lewensondersteuningsmasjiene gehou moet word, maar dat die familie teen dié besluit kan appelleer. Jahi se mangels is op 9 Desember by die kinderhospitaal in Oakland uitgehaal, maar haar hart het kort daarna gaan stilstaan en suurstof na haar brein is afgesny. Volgens hofdokumente het dokters haar breindood verklaar nadat drie toetse gewys het daar is geen brein-aktiwiteit nie. Alhoewel die dokters by die hospitaal aangedui het dat Jahi se toestand nie kan verander nie, het haar familie ŉ hofbevel bekom om haar op lewensondersteuningsmasjiene te hou totdat ŉ kenner haar kon ondersoek. Paul Graham Fisher, ŉ pediatriese neuro-onkoloog by Stanford, het Jahi se saak hersien en Dinsdag in die hof bevestig dat sy aan alle kriteria voldoen vir iemand wat breindood is. Grillo het beslis dat die hospitaal haar op ŉ ventilator moet hou tot 30 Desember om die familielede tyd te gun om te appelleer. Hospitaal-administrateurs wou nie kommentaar lewer oor die saak nie weens die pasiënt se privaatheid. Jahi se ma het egter gesê sy wil haar dogter ondersteun. “Dis my werk om dit te doen,” het Nailah Winkfield Maandag in ŉ onderhoud met CNN se “The Lead” gesê. “Ek wil haar net nog ŉ bietjie tyd gee. Daar is so baie verhale van mense wat wakker word.” Bron: San Jose Mercury News